Staatsdiens: Regstellende aksie moet nou opgeskort wordArgieffoto Die staatsdiens het sy regstellendeaksie-teikens bereik en bekwame Suid-Afrikaners van alle rasse kan nou aansoek doen om poste op alle vlakke, het Rapport Sondag berig. Richard Sizani, waarnemende voorsitter van die Staatsdienskommissie (SDK), het met die Sondagkoerant gepraat ná sy toespraak by SDK-kongres in Centurion. Volgens die koerant ondersteun premiers in die provinsies dié stelling. Klik hier om meer te lees. Intussen het Dirk Hermann, bestuurshoof van Solidariteit, Sondag aan Maroela Media gesê in die lig van die vlakke van verteenwoordiging in die staatsdiens moet regstellende aksie opgeskort word en meriete aanstellings moet gedoen word. “Meriete aanstellings is ook noodsaaklik om die staatsdiens te transformeer in ŉ doeltreffende instelling soos vereis deur die Grondwet van Suid-Afrika,” het Hermann gesê. “Die oordrewe rasbenadering die afgelope jare het tot gevolg gehad dat rasseverteenwoordiging bereik is, maar ten koste van ŉ doeltreffende staatdiens.” Hy meen die staat het nie daarin geslaag om ŉ balans tussen die verskillende grondwetlike regte en pligte te vind nie. “Miljoene gewone Suid-Afrikaners, meeste uit arm benadeelde gebiede moes die prys van rassetransformasie betaal.” Hermann het bygevoeg alhoewel die rigting reg is, is dit nie voldoende om bloot terloops te sê wittes kan weer aansoek doen nie. “ŉ Meer omvattende aanbeveling moet gedoen word,” het hy gesê. In die lig daarvan stel Solidariteit die volgende 10-punt plan aan die Staatsdienskommissie voor: Solidariteit het op die oomblik 32 hofsake teen die staat. Die grootste een wat binnekort plaasvind, is die saak namens nege bruin en een wit werknemer teen die departement van korrektiewe dienste. “Solidariteit is ook besig om voor te berei vir ŉ klag by die Verenigde Nasies se komitee vir die uitwissing van alle vorme van rassediskriminasie,” het Hermann bygevoeg. “Indien die staatsdienskommissie ŉ aanbeveling maak dat regstellende aksie opgeskort word, kan dit die voorwaarde begin skep vir Solidariteit en die Staat om ŉ groot skikking oor regstellende aksie in die staatsdiens te onderhandel. Intussen gaan Solidariteit voluit voort met sy regsaksies.”